สรรพสามิตร่วมสสส.เข้มบุหรี่-สุราเถื่อน
สรรพสามิตจับมือภาคประชาชนและสสส. จัดอบรมเครือข่ายร่วมป้องกันบุหรี่และสุราเถื่อน
12 ม.ค. 2556

สรรพสามิตจับมือภาคประชาชนและสสส. จัดอบรมเครือข่ายร่วมป้องกันบุหรี่และสุราเถื่อน
นายธนาธร โล่ห์สุนทร ผู้ช่วยเลขานุการรมว.คลัง เปิดโครงการพัฒนาเครือข่ายภาคประชาชนและเจ้าหน้าที่สรรพสามิตเพื่อป้องกันบุหรี่และสุราเถื่อน พร้อมมอบนโยบายให้กรมสรรพสามิตดูแลสินค้าที่หลีกเลี่ยงภาษี รวมถึงการดำเนินงานตามมาตรการเชิงรุกในการป้องกันและปราบปรามสุราเถื่อน บุหรี่เถื่อน และน้ำมันเถื่อน รวมถึงจูงใจผู้ที่อยู่นอกระบบให้เข้ามาสู่ระบบภาษี และบูรณาการความร่วมมือระหว่างเจ้าหน้าที่ด้านการป้องกัน และปราบปรามผู้กระทำผิดกฎหมายสรรพสามิตอย่างเป็นรูปธรรม อาทิ กรมศุลกากร สำนักงานตำรวจแห่งชาติ และกองทัพเรือ เพื่อตรวจสอบและปราบปรามการกระทำผิดกฎหมายสรรพสามิต ตามพื้นที่ที่คาดว่าอาจมีการกระทำผิด เช่น บริเวณตะเข็บชายแดน แหล่งชุมชน และสถานบริการต่างๆ
ด้านนายสมชาย พูลสวัสดิ์ อธิบดีกรมสรรพสามิต เปิดเผยว่า โครงการพัฒนาเครือข่ายภาคประชาชนและเจ้าหน้าที่สรรพสามิตเพื่อป้องกันบุหรี่และสุราเถื่อน เป็นความร่วมมือกับสำนักงานกองทุนสนับสนุนการสร้างเสริมสุขภาพ (สสส.) ที่ต้องการเพิ่มศักยภาพและประสิทธิภาพด้านการจัดเก็บภาษีและด้านการปราบปรามสินค้าผิดกฎหมายภาษีสรรพสามิตตามหลักมาตรฐานสากล โดยจัดอบรมแก่เจ้าหน้าที่สรรพสามิตทั่วประเทศและประชาชน เพื่อสร้างองค์ความรู้ พัฒนาเครือข่ายภาคประชาชนในการป้องกันบุหรี่และสุราเถื่อน อีกทั้งยังเป็นการเตรียมความพร้อมให้แก่เจ้าหน้าที่สรรพสามิตและประชาชนในการรองรับประชาคมเศรษฐกิจอาเซียนในปี 2558